Иван Вазов
Македония въстана!

chitanka.info

Стреснете се в тоз мрачен миг,

трепнете вси от грижа,

издайте стон, издайте вик:

че Македония въздиша:

стиснете вашето сърце

и чуйте що ви казва;

тирана с кървави ръце

днес Македония наказва!

Отдайте залъка си ваш,

а грабайте секира:

от враг, от студ народа наш

в Македония умира!

Напред! Напред! Зове не чест

да не останем задни,

пропаднали сме, ако днес

там Македония пропадне!

Кръвта из нашите гърди

не е съвсем изляна!

Народе, цял стани! Иди!

Че Македония въстана.

Русе, 4 ноември 1878 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.